Lesufi kry wind van voor oor uitlatingsPanyaza Lesufi. (Foto: Verskaf) Panyaza Lesufi, LUR vir onderwys in Gauteng, kry die wind van voor ná sy uitlatings oor die omstrede wysigingswetsontwerp oor basiese onderwyswette (bekend as die Bela-wet). Lesufi het Maandag tydens ’n mediakonferensie kritiek gelewer op diegene wat die wysigingswetsontwerp teenstaan. Volgens die LUR is die wetsontwerp op transformasie gerig en mag daar nie ŉ enkele skool wees wat vir ’n sekere ras voorbehou word, of ’n ras wat ’n sekere taal praat en alle ander kinders uitsluit nie. Solidariteit het Dinsdag sy stem dik gemaak oor die opmerkings kort nadat AfriForum en die DA ook hul misnoeë daarmee te kenne gegee het. Volgens Solidariteit skep die LUR deur sy uitlatings die indruk dat die regering geensins ag slaan op die uitkomste van die proses van openbare deelname wat tans aan die gang is nie. “Lesufi ondermyn die wetgewende proses geheel en al en vererger net die wantroue wat baie onderwysers, ouers en gemeenskappe reeds teenoor die regering ervaar. Sulke ondeurdagte uitsprake is kenmerkend van ŉ regering wat alles in sy mag sal doen om wetgewing deur te voer sonder om hom aan grondwetlike of demokratiese prosesse te steur. Dit kan hoegenaamd nie geduld word nie,” sê Johnell van Vollenhoven, beleidsontleder by Solidariteit. Solidariteit sê dat onderwys van hoë gehalte en die verantwoordelike bestuur van onderwyshulpbronne slegs kan plaasvind as gesinne en gemeenskappe bemagtig word om hul skole te bestuur. “Afrikaanse skole se deurlopende uitstekende prestasie deur die geskiedenis is juis ŉ voorbeeld van hoe kritiek [belangrik] die rol van beheerliggame in die suksesvolle bestuur van skole is deurdat hulle verseker dat daar in elke skool se unieke behoeftes voorsien word. “Die vernietiging van enkelmediumskole bevoordeel nie die een ten koste van ŉ ander nie; dit sal die land as geheel benadeel.” Belanghebbendes het nog sowat twee weke om insette oor die wysigingswetsontwerp te lewer. Solidariteit, AfriForum en die DA moedig mense aan om die wysigingswetsontwerp te verwerp en aanlyn petisies is van stapel gestuur om te wetsontwerp te probeer stuit. Solidariteit sê verder hy sal voortgaan om kommentaar teen die Bela-wysigingswetsontwerp in te dien en dat hy sal deelneem aan die openbare deelnameprosesse waartydens hy die sentralisering van onderwys en die afskaffing van enkelmediumskole sal teenstaan. “As die regering bloot die wetgewing deur die parlement probeer stoomroller sonder om behoorlike aandag aan die uitkomste van die proses van openbare deelname te gee, sal Solidariteit nie skroom om die saak in die howe te beveg nie. “Ons sal nie toekyk hoe die departement van basiese onderwys van openbare skole staatskole maak nie. Ons sal ten volle deelneem aan elke beskikbare proses en geleentheid en selfs daarna, indien nodig. Ons sal nie die opvoeding van ons kinders prysgee vir die ideologie van politici nie.”